recursal/SuperWikiNEXT-32B huggingface dataset:
'n Voertuig met sy flikkerlig aangeskakel.
ISO-simbool vir flikkerligte
'n **Flikkerlig**, ook **rigtingwyser** en **rigtingflikker**, is 'n lig op 'n voertuig wat gebruik word om ander padgebruikers te waarsku dat 'n voertuig na links of regs gaan draai. Die flikkerlig is gewoonlik vooraan wit of oranjegeel, terwyl dit agter rooi of oranjegeel is. Aan die sykante moet rigtingwysers oranjegeel flikker.
Op die paneel se instrumentegroep van die motor moet die flikkerwaarskuliggies gelyktydig met die flikkerligte buite saamval. Daar is ook meestal klankterugvoer betrokke: as die flitse of klank skielik vinniger as gewoonlik is, dan dui dit op 'n fout van een of meer lampe.

'n Agtereenvolgende voertuig wat sy regterflikkerlig aanskakel (in Suid-Afrika), is 'n teken dat hy die motor voor hom gaan verbysteek.

Wanneer flikkerligte tegelyk links en regs flikker, is dit 'n waarskuwingsteken. Sou aankomende verkeer aan die regterbaan opeens hul waarskuwingsligte flikker mag dit soms (hoewel onwettig) dui op 'n spoedlokval, ongeluk, verkeersknoop of loslopende diere op die pad vorentoe. 'n Verbystekende motor wat sy waarskuwingsligte flikker kan ook 'n teken van dankbetuiging wees.

As 'n motor onklaar geraak het en langs die pad tot stilstand kom, word die waarskuwingsligte ook gebruik.

Hierdie twee tipes paneelbord-aanwysers wys aan die bestuurder die sein wat hy na ander padgebruikers stuur.

Flikkerligte in verkeersirkels en mini-sirkels
----------------------------------------------

In Suid-Afrika word flikkerligte as volg in verkeersirkels en mini-sirkels gebruik:

### Links draai

Motors wat wil links draai, moet links flikker en die sirkel in die linkerbaan benader. Binne die sirkel hou hierdie motors links en hou hulle aan links flikker totdat hulle die verkeersirkel verlaat het.

### Reguit aanhou

Motors wat reguit aan wil hou kan in enige baan die verkeersirkel benader. Indien daar geen padmerke is nie, hou motors links. Motors wat reguit aan wil hou, moet links flikker sodra hulle die laaste uitgang verbygesteek het net voor die uitgang wat hulle wil neem.

### Regs draai

Motors wat wil regs draai, moet regs flikker en die sirkel in die regterbaan benader. Hierdie motors moet regs hou binne die sirkel totdat hulle bane moet verwissel om die uitgang te neem. Motors wat regs wil draai moet ook links flikker sodra hulle die laaste uitgang verbygesteek het voor die uitgang wat hulle wil neem.

Sien ook
--------

* Links en regs (rigting)
**Melinda Bam** (gebore 13 Mei 1989) is 'n Suid-Afrikaanse internasionale model en skoonheidstitelhouer wat as Mej Suid-Afrika 2011 gekroon is, en word die amptelike verteenwoordiger van haar land by Mej. Heelal 2012. Sy was 'n TV-persoonlikheid wat die gewilde TV-program Pasella & Wies Jou Poppie aangebied het. Sy het 'n swemdrag-reeks genaamd Bambshell, waarvoor sy saam met die Suid-Afrikaanse swemdrag-handelsmerk gewerk het.

Vroeë lewe
----------

Melinda Bam  (gebore Melinda de Kock) het haar kinderjare op Glenharvie aan Gauteng se Wes-Rand deurgebring waar haar pa, ds. Deon de Kock, predikant vanaf 1989 predikant van die NG gemeente Glenharvie was. Dit was sy eerste gemeente, maar nadat dit in 1996 by Westonaria ingelyf is, het hy sy werk verloor. Hy en sy vrou, Wanda de Kock, 'n gosplesangeres, is vroeg in 1999 geskei. Hy het sy lewe op 15 Julie daardie jaar geneem. Melinda se ma is later weer getroud.

Sy is in 1989 gebore en het twee susters, Melissa Swart en Sybil Bam. Nadat hul ma met Neil Bam getrou het, het Melinda haar van na Bam verander. Sy is 'n model en was 'n student in B.Com Bemarking aan die Universiteit van Pretoria. Sy het vir Mej Suid-Afrika 2011 ingeskryf en die kompetisie gewen met haar eerste poging.

Mej. Suid-Afrika 2011
---------------------

Melinda is as Mej Suid-Afrika 2011 gekroon by 'n geleentheid wat op 11 Desember 2011 by die Sun City Super Bowl gehou is.

Melinda Bam het Suid-Afrika in Desember by Mej. Heelal 2012 verteenwoordig, wat in Las Vegas gehou is, en is onder die top 10 geplaas.

Sy het nie aan die Mej Wêreld 2012 kompetisie deelgeneem nie, want as 'n deelnemer die top drie van die kompetisie bereik, word sy nie toegelaat om ook vir Mej Heelal in te skryf nie. Haar eerste prinses Remona Moodley het Suid-Afrika eerder by Mej Wêreld 2012 verteenwoordig.

Persoonlike lewe
----------------

Haar van is van Duitse oorsprong. Bam het in November 2013 aangekondig dat sy verloof is aan mnr Suid-Afrika 2011, Adriaan Bergh. Die twee voormalige skoonheidstitelhouers het tydens 'n vakansie in Doebai verloof geraak. Hulle is in November 2014 op Oakfield Farm, Gauteng, Suid-Afrika getroud.
Die **Lex Iulia de adulteriis coercendis** is 'n Romeinse wet oor owerspel wat deur Octavianus in 18 v.C. ingestel is.

Agtergrond
----------

Die Romeinse religie sien owerspel nie as *sonde* nie en dit was tot hierdie jaar 'n private aangeleentheid gewees. Die agtergrond van Octavianus se wet is dus nie religieus nie, maar polities van aard. In 18 v.C. het hy van Griekeland na Rome truggekeer waar dit baie gewelddadig en onrustig was. Hy word gesien as die sterk man wat redding moes bring en hy word konsul vir die lewe. Hy poog om hervormings deur te voer en die een ding wat hy wil verander is die lae bevolkingsgroei van Rome.

Die wet
-------

Die wet verklaar owerspel tot 'n misdaad, met ander woorde, 'n oortreding teen die gemeenskap. Owerspel word gedefinieer as die geslagsgemeenskap van 'n getroude vrou met 'n man wat nie haar eggenoot is nie. Getroude mans word nie verhinder om geslagsgemeenskap buite hulle huwelik aan te gaan nie, behalwe met 'n getroude vrou. Die eggenoot kry 60 dae om sy vrou aan te kla. Ná dié tyd kan ieder ander dit doen. Indien sy skuldig bevind word, is die eggenoot verplig om te skei. Doen hy dit nie word hy self as pimp bestraf. Die straf vir owerspel is verbanning en die verlies van die helfte van die vrou se bruidskat en die helfte van die man se besit.

Die eggenoot het geen reg om geweld te gebruik teen sy vrou nie, maar indien hy as vader sy dogter met 'n vryer aantref, kan hy hulle doodmaak.
**Karel Eitel Frederik Zephyrinus Lodewyk** van Hohenzollern-Sigmaringen (Sigmaringen, 20 April 1839 - Sinaia, 10 Oktober 1914) was as *Carol I* van 1866 tot 1881 vors en daarna tot 1914 koning van Roemenië. Sy ouers was Karel Anton van Hohenzollern-Sigmaringen en Josefine van Baden, dogter van groothertog Karel van Baden.

Hy dien in die leër van Pruise en neem aan die Duits-Deense Oorlog van 1864 deel. Na die val van vors Alexander Jan Cuza word hy op 26 Maart 1866 deur die regering van Roemenië tot vors verkies, 'n land wat in 1862 onder susereiniteit van die Ottomaanse Ryk gestig is. Op 10 Mei arriveer hy in Boekarest, waar hy hartlik deur 'n groot skare en hoë politici verwelkom is. Hy ontvang die titel *domnitor* (heerser, vors) en lê die eed voor die parlement af.

Carol tree op 3 November 1869 in die huwelik met Elisabeth zu Wied (skrywers-pseudoniem Carmen Sylva), 'n dogter van die Duitse prins Hermann zu Wied en sy eggenoot Marie van Nassau-Weilburg. Hulle enigste kind, Maria, word op 27 September 1870 gebore, maar sterf vier jaar later.

Direk na sy inhuldiging in 1866 aanvaar Karel die Roemeense spelling van sy naam: Carol I. Hy doen baie moeite om die Roemeense taal en kultuur sy eie te maak. Hy regeer op daadkragtige wyse, herorganiseer die leër en bevorder die aanlê van spoorweë en die oprigting van besighede. Gedurende die Frans-Duitse Oorlog van 1870/71 ontstaan 'n anti-Duitse gesindheid in sy land, waardeur sy bewind byna omver gewerp word, hoewel hyself ook aftrede oorweeg het.

In 1877/78 lei hy die Roemeens-Russiese troepe in die Russies-Turkse Oorlog, waarna hy deur die Kongres van Berlyn as volledig soewereine heerser erken word. Carol word op 26 Maart 1881 tot koning uitgeroep. Die binnelandse politiek, wat steeds deur die ryk grondbaronne beheer is, word twee keer onder Carols se bewind deur boereopstande opgeskud, een in die suidelike deel, Wallachye (April 1888) en een in die noordelike deel in Moldawië (Maart 1907).

Elisabeth en Carol
Carol I was 'n streng en gedissiplineerde persoon met hoë morele standaarde. Deur sy lewe probeer hy sy nougesette manier van lewe op die mense om hom af te druk. Koningin Elisabeth sê dat hy "*selfs die kroon dra as hy slaap*". Toe die Eerste Wêreldoorlog begin besluit die Roemeense regering om nie by Duitsland aan te sluit nie. Carol, wat self van Duitse oorsprong is, verset hom egter nie teen die besluit nie.

Aangesien hy kinderloos was, het Carol sy broer Leopold as troonopvolger aangewys. In Oktober 1880 staan Leopold sy reg op die troon aan sy seun Willem af. Willem, op sy beurt, gee die reg op troonopvolging agt jaar later aan sy jonger broer, Ferdinand. Ferdinand aanvaar die taak en word na Carol se dood op 10 Oktober 1914 koning.

Carol is soos sy vrou in die katedraal van Curtea de Argeș begrawe. Die koning het in 1906 'n ridderorde, die Orde van Carol I, gestig wat die hoogste Roemeense onderskeiding in vredestyd was.
|  |
| --- |
| **Suid-Afrikaanse politiek** |
| Parlement van Suid-AfrikaNasionale VergaderingNasionale Raad van Provinsies |
| PresidentAdjunkpresidentMinistersSpeaker van die Nasionale VergaderingOpposisieleier |
| PoliticiPolitieke partye |
| Konstitusionele HofHoogste Hof van AppèlHooggeregshof |
| Verkiesings |

Die **Suid-Afrikaanse parlementsverkiesing van 1974** het op 24 April 1974 plaasgevind.

Die Nasionale Party het sy posisie van 1970 verbeter, en vyf meer setels gewen. Die regse Herstigte Nasionale Party van Albert Hertzog het weer geen setels gewen nie. Die amptelike opposisie, die Verenigde Party van De Villiers Graaff, het 6 setels verloor. Die grootste wenner was die Progressiewe Party, wat 5 setels wen. Later het die party nog een setel gewen, na die verkiesing in Pinelands. Die party, wat vanaf 1961 met een setel in die parlement verteenwoordig is (in die persoon van Helen Suzman), is beloon vir haar doeltreffende opposisie teen apartheid.

Uitslag
-------

Setels in die Volksraad van Suid-Afrika na die 1974-verkiesing
   Nasionale Party: 123 setels

   Verenigde Party: 41 setels

   Progressiewe Party: 7 setels


| Party | Leier |  % | Setels | Verskil |
| --- | --- | --- | --- | --- |
| Nasionale Party | John Vorster | 57,1% | 123 | +5 |
| Verenigde Party | De Villiers Graaff | 32,7% | 41 | -6 |
| Progressiewe Party | Helen Suzman | 5,3% | 7 | +6 |
| Herstigte Nasionale Party | Albert Hertzog | 3,6% | 0 | - |
| Demokratiese Party | Theo Gerdener | 0,9% | 0 | - |
| Ander |  | 0,4% | 0 | - |
| Totaal |  | 100% | 171 | +5 |

Nasleep
-------

Een jaar na die verkiesing het vier progressiewe lede van die Verenigde Party weggebreek. Ontevrede oor die konserwatiewe koers van die party, het hulle die Reformiste Party gestig, onder die leierskap van Harry Schwartz. Op 25 Julie 1976 het die Reformiste Party en die Progressiewe Party saamgesmelt, onder die naam van die Progressiewe Reformiste Party en die leierskap van Colin Eglin.

Die party het nooit 'n verkiesing betwis nie, want op 5 September 1977 smelt dit saam met 'n groep lede van die Verenigde Party wat nie bereid was om by die Nuwe Republiek Party aan te sluit nie. Die eerste leier was weer Eglin. Die nuwe party het as die Progressiewe Federale Party bekend gestaan.

| * l
* b
* w
Vlag van Suid-Afrika Verkiesings en referenda in Suid-Afrika |
| --- |
| Algemene verkiesings |  1910 **·**  1915 **·**  1920 **·**  1921 **·**  1924 **·**  1929 **·**  1933 **·**  1938 **·**  1943 **·**  1948 **·**  1953 **·**  1958 **·**  1961 **·**  1966 **·**  1970 **·**  1974 **·**  1977 **·**  1981 **·**  1984 **·**  1987 **·**  1989 **·**  1994 **·**  1999 **·**  2004 **·**  2009 **·**  2014 **·**  2019 **·**  *2024* |
| Munisipale verkiesings | 1995–96 · 2000 · 2006 · 2011 · 2016 · *2021* |
| Referenda |  1960 **·**  1983 **·**  1992  |
*Östens hög* ("Eystein se grafheuwel") by Östanbro, Swede.
**Eystein** of **Östen** (Sweeds), ook **Eysteinn** (Oudnoors), was in die Noorse sagas 'n legendariese koning van Swede se Huis van Yngling. Hy was die seun van Adils, wat hy opgevolg het, en is omstreeks 600 n.C. oorlede. 

Eystein het oor Swede regeer teen die tyd dat die legendariese Deense koning Hrólf Kraki in Lejre dood is. Dit was 'n moeilike tyd, toe baie seekonings die Sweedse kus geplunder het. Een van dié konings was Sölve, en hy was van Jutland (volgens *Historia Norvegiæ* was hy 'n Gaut). Hy het in Swede aangekom terwyl Eystein 'n fees bygewoon het. Sölve en sy manne het die huis omsingel en aan die brand gesteek. Almal is in die brand dood. Sölve het die Swede toe opdrag gegee om hom as koning te aanvaar. Die Swede het geweier en 'n leër bymekaargemaak om teen hom te veg, maar Sölve en sy manne het hulle verslaan. Hulle moes hom toe as koning aanvaar, totdat hulle in opstand gekom en hom vermoor het. Hy is deur Eystein se seun Ingvar opgevolg.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.


|  |  |  |
| --- | --- | --- |
| Voorganger**← Adils** | **Legendariese Sweedse koning** | Opvolger**Sölve →** |
|  |
| --- |
| **Suid-Afrikaanse politiek** |
| Parlement van Suid-AfrikaNasionale VergaderingNasionale Raad van Provinsies |
| PresidentAdjunkpresidentMinistersSpeaker van die Nasionale VergaderingOpposisieleier |
| PoliticiPolitieke partye |
| Konstitusionele HofHoogste Hof van AppèlHooggeregshof |
| Verkiesings |

Die **Suid-Afrikaanse parlementsverkiesing van 1981** het op 28 Januarie 1981 plaasgevind. Die Nasionale Party onder Eerste Minister P.W. Botha het weer 'n oorweldige oorwinning behaal.

Botha het die verkiesing vroeg aangekondig te rede van die stryd tussen die sogenaamde *"verligtes"* ("verligte konserwatiewes" onder die leiding van Botha) en die *"verkramptes"* (konserwatiewes onder die leiding van Andries Treurnicht) binne die regerende Nasionale Party oor die hervorming van die regering.

Die NP het 131 van die 165 setels gewen. Die ultrakonserwatiewe Herstigte Nasionale Party van Jaap Marais het sterk vertoon en 14,09% van die stemme behaal, maar kon weer nie slaag om 'n setel te wen nie. De opposisie Progressiewe Federale Party van Frederik van Zyl Slabbert, sterk gekant teen apartheid, het sy aantal setels van 17 tot 26 opgestoot. Die Nuwe Republiekparty het verder teruggeval, en het 2 setels verloor.

Uitslag
-------

Setels in die Volksraad van Suid-Afrika na die 1981-verkiesing
   Nasionale Party: 143 setels

   Progressiewe Federale Party: 27 setels

   Nuwe Republiekparty: 8 setels


| Party | Leier |  % | Setels | Verskil |
| --- | --- | --- | --- | --- |
| Nasionale Party | Pieter Willem Botha | 56,96% | 131 | -3 |
| Progressiewe Federale Party | Frederik van Zyl Slabbert | 19,44% | 26 | +9 |
| Herstigte Nasionale Party | Jaap Marais | 14,09% | 0 | - |
| Nuwe Republiekparty | Vause Raw | 7,82% | 8 | -2 |
| Ander |  | 1,68% | 0 | -1 |
| Totaal |  | 100% | 165 | -1 |
Die **Afrikaanse sperwer** (*Accipiter tachiro*) is 'n roofvoël. Dié roofvoël word dikwels misgekyk aangesien hulle in digte plantegroei jag. Hulle is meer opsigtelik wanneer hulle soggens vroeg oor die boomtoppe vlieg en herhalend roep.

Beskrywing
----------

Hierdie spesie se hele borskant is dwarsgestreep, dit het nie wit aan die kruis nie en die geel oog en grys washuid onderskei volwassenes van ander valke wat amper so lyk. Die Kleinsperwer is 'n soortgelyke spesie.

Die geslagte is hoogs dimorfies; mannetjies is kleiner, het 'n blouerige grys rugkant en rooibruin dwarsstrepe oor die borskant, en twee wit kolle op die stert (soos die Kleinsperwer); wyfies is groter, bruin aan die rugkant, het bruin dwarsstrepe oor die borskant en kolle is afwesig op die stert. Jong voëls het duidelike vlekke aan die borskant en word van jong Kleinsperwers onderskei aan die grys washuid, en van jong Koekoekvalke aan die kleiner vorm, langer bene en afwesigheid van 'n kuif. Die voël is 36 tot 46 cm lank.

Gedrag en habitat
-----------------

Hul roep is 'n lawaaierige, kort 'whiet'- of 'tjip'-geluid in vlug of vanuit 'n uitkykpos. Wyfies het 'n miaauende 'kieeoee'- roep. Duiwe en Tiptolle vorm hulle vernaamste prooi en word met 'n duikslag uit versteekte uitkykplekke gevang.

Dit is 'n algemene standvoël van immergroen- en rivierwoude, boswêreld met groot bome en boomryke voorstede. Dié roofvoël sal tuine besoek met groot lowerryke bome en digte plantegroei. Weens hul kosvereistes sal 'n goeie bevolking kleiner voëls en reptiele daartoe lei dat die Afrikaanse sperwer gereeld kom besoek aflê in die tuin en soms ook 'n broeibewoner word.

Broeigewoontes
--------------

Afrikaanse sperwers bou hul neste bo in hoë bome. Hoewel neste soms slegs vier meter bo die grond gebou word, is die gemiddelde hoogte van die Afrikaanse sperwer se nes nader aan agt meter. Hulle het 'n voorkeur vir die inheemse flora soos *Ficus*, *Breonadia* en *Syzygium* maar hou ook van uitheemse bome soos bloekoms (*Eucalyptus*). Die nes is 'n platform van stokkies wat uitgevoer word met groen blare, soortgelyk aan dié van 'n Kleinsperwer. Die broeiseisoen strek van September tot November, maar is oorwegend in Oktober. Die getal eiers is 2 tot 3, en die broeitydperk is sowat 35 dae. Die kuikenstaduim is ongeveer 35 dae.

Sien ook
--------

* Alfabetiese lys van Suid-Afrikaanse voëls
* Lys van Suid-Afrikaanse voëls (Groepeer)
* Lys van Suider-Afrikaanse voëls volgens wetenskaplike name
*Moenie verwar word met die etniese groep in Zambië en Zimbabwe wat ook die Tonga genoem word, maar 'n heeltemal ander taal in die Batoetaalfamilie praat nie.*
Die **Tonga** (ook **Batonga** genoem) is ’n etniese groep van Noord-Malawi. ’n Groep wat ook die Tonga genoem word, word in Zambië, Zimbabwe en in ’n mindere mate Mosambiek aangetref, maar hulle praat 'n heeltemal ander taal in die Bantoetaalfamilie.

Geskiedenis
-----------

Volgens oorlewering kom die Malawiese Tonga uit die noorde, miskien van Maravi-volke of die Tumbuka. Tot met die koms van die Ngoni in 1855 was hulle ’n matrilineêre stam sonder ’n sentrale regering.

Nadat die Ngoni hulle verslaan het, het ouer lede van die stam agtergebly terwyl jonger lede in die Ngoni-leërs opgeneem is. In 1876 het die Tonga teen die Ngoni in opstand gekom en die daaropvolgende stryd verloor. Oorlewendes het in dorpies aan die Malawimeer bly woon. In 1993 was daar sowat ’n kwartmiljoen Tongas.

Lewenstyl
---------

Die Tongas was hoofsaaklik ’n vissersvolk met kassawe as stapelvoedsel. Danksy opvoeding deur sendelinge kon hulle in koloniale tye hoër lone verdien deur geskoolde en halfgeskoolde arbeid te verrig. 

Die lede van die Tonga-stam het lobola in die vorm van geld betaal. Wanneer ’n vrou of kind siek geword het, kon nog geld van die man se familie geëis word. Mans mag nie van hul vrou geskei het sonder ’n openbare verhoor nie, maar sy en haar familie kon hom sonder enige formaliteit verwerp – tensy hy uit ’n ryk of magtige familie gekom het.

Taal
----

Sowat 170 000 Malawiërs praat Chitonga. Die Tonga wat in Zambië gepraat word, is ook ’n Bantoetaal, maar behoort tot ’n ander groep.
Afskrif van die bladmusiek
**Afrikaners Landgenote** of **Afrikaners Landgenoten** (Afrikaanse uitspraak: afriˈkɑːnərs ˈlant.χənuətə) is 'n Afrikaner volkslied. Dit is gebaseer op die deuntjie van "Deutschland, Deutschland über alles" en is losweg gebaseer op die lied.  Dit is geskryf deur Nico Hofmeyr en was bedoel as 'n alternatiewe Afrikaanstalige nasionale volkslied vir Suid-Afrika naas *God Save the King* voordat *Die Stem van Suid-Afrika* aangeneem is.

Geskiedenis
-----------

Na die totstandkoming van die Unie van Suid-Afrika het Afrikaners beswaar gemaak dat "God Save the King" die enigste amptelike volkslied van Suid-Afrika sou wees.  Hulle wou egter nie die ou liedere van die voormalige Boererepublieke herinstel nie.  Gevolglik het die Genootskap van Regte Afrikaners 'n kompetisie gehou om 'n Afrikaanstalige volkslied te skep. *Afrikaners Landgenote* is voorgestel vir die kompetisie, en hoewel 'n ander lied getiteld *Waar Tafelberg begin* aanvanklike steun geniet het, het die genootskap besluit om *Afrikaners Landgenote* voor te stel as die Afrikaanse volkslied naas *God Save the King*.  Alhoewel hierdie veldtog uiteindelik misluk het aangesien "Die Stem van Suid-Afrika" in 1938 as die nasionale volkslied gekies is, het "Afrikaners Langenoten" gewild geword as 'n nie-amptelike volkslied. 

Die lied het populêr gebly as 'n Afrikaanse volkslied en is gesing voor die staatspresident van Suid-Afrika, F. W. de Klerk, die amptelike einde van apartheid in die Parlement van Suid-Afrika aangekondig het.

Analise
-------

Die eerste vers se fokus is op die feit dat Afrikaners lojaal is aan Suid-Afrika en die Afrikaanse taal. Die tweede vers bevestig die lojaliteit teenoor die Afrikaanse taal as deel van die Afrikanerkultuur.  Die laaste vers is soortgelyk aan die huidige Duitse *Deutschlandlied*-lied, met 'n oproep vir "eenheid, vryheid en geregtigheid" in Suid-Afrika.
’n Koptiese ikoon van sint Antonius die Grote.
Die **Woestynvaders** was vroeë Christelike hermiete, askete en monnike wat in die 3de eeu hoofsaaklik in die Sketiese Woestyn van Egipte gewoon het. Die *Apophthegmata Patrum* is ’n versameling wyshede van sommige van hulle; dit is steeds in Engels in druk as *Sayings of the Desert Fathers*. 

Die bekendste van die vaders was sint Antonius die Grote, wat in 270-271 n.C. na die woestyn getrek en bekend geword het as beide die vader en stigter van die woestynkloosterwese. Ten tyde van Antonius se dood in 356 n.C. het duisende monnike en nonne volgens sy voorbeeld in die woestyn gewoon – sy biograaf, Atanasius van Aleksandrië, het geskryf "die woestyn het ’n stad geword". Die Woestynvaders het ’n groot invloed op die ontwikkeling van die Christendom gehad.

Die kloostergemeenskappe wat in die woestyn uit die informele groepe hermiete ontstaan het, het die model geword vir die Christelike kloosterwese. Die Oosters-Ortodokse tradisie van Berg Athos en die Katolieke Reël van Sint Benediktus is albei sterk beïnvloed deur die tradisies wat in die woestyn ontstaan het. Die mense wat in die Middeleeue verantwoordelik was vir die herlewing van die kloosterwese het inspirasie en leiding in die woestyn gesoek.
**Carol Clark** (gebore 1947) is 'n Suid-Afrikaanse skrywer en digter.

Lewe en werk
------------

Sy is in 1947 op Elliot in die Oos-Kaap gebore, waar sy ook matrikuleer. Carol Clark studeer verder aan die Hugenote Kollege op Wellington en bekwaam haarself as 'n maatskaplike werker. Hierna verwerf sy die B.A.-graad en die B.A. Honneurs-graad aan die Universiteit van Suid-Afrika deur deeltydse studie. Sy woon lank aan die Weskus, onder meer op Koingnaas en Langebaan, waar sy bibliotekaresse is en ook vir 'n rukkie Engels gee op die skool by Vredenburg. Sy is getroud en het twee kinders.

Skryfwerk
---------

### Digkuns

Sy publiseer Afrikaanse en Engelse gedigte in letterkundige tydskrifte soos *Standpunte*, *Tydskrif vir Letterkunde* en *Carapace* en debuteer dan in 1984 in die versamelbundel *Visier*. Hier onderskei sy haar gedigte deur 'n fyn visualiteit en genuanseerde klankspel, met T.T. Cloete wat veral die gedigte *Ruimtetuig* en *Uitvaart* in hierdie verband uitsonder. Haar natuurbeelding word veral beïnvloed deur die eiesoortige skoonheid van die Weskus.

Daarna volg die selfstandige bundel *Tjienkerientjee se oog is swart*. Die gedigte in die bundel is merendeels liries en eenvoudig, maar bevat nogtans heelwat diepte. Daar is baie natuurwaarnemings in die bundel, wat sy op knap wyse verbind met persoonlike en filosofiese simboliek. Hoewel die oorwegende toonaard melankolies is, skryf sy ook 'n aantal ironiese verse.

#### Versamelbundels

Haar gedig *Window dressing* word onder andere vir Hoër Graad onderrig in Afrikaans aan Wes-Kaapse skole voorgeskryf. Van haar gedigte word opgeneem in versamelbundels soos *Nuwe verset*, *Sy sien webbe roer*, *Majesteit, die kat* en *Die Afrikaanse poësie in 'n duisend en enkele gedigte*. In 2020 word haar gedig ‘Grootmaakkind’ in *Vers en vrou* opgeneem.

Publikasies
-----------

* **1994** – *Tjienkerientjee se oog is swart*
**Enoch Mankayi Sontonga,** die komponis van die eerste deel van die Suid-Afrikaanse volkslied (Nkosi Sikelel' iAfrika), is in 1873 gebore. Aan die einde van die negentiende eeu het Sontonga, wat in Pimville, Soweto, gewoon het, begin onderwys gee aan die Nancefield-Metodistesendingskool. Hy het baie gesange en liedere gekomponeer. 

Sontonga is op 'n jeugdige 32 jaar oorlede en in die nie-blanke afdeling van die Braamfonteinse begraafplaas begrawe. Sy graf het met die jare in verwaarlosing verval, soseer dat dit nogal 'n taamlike speurtog gekos het om dit op te spoor. Maar op 24 September 1996, Erfenisdag in die Nuwe Suid-Afrika, kon 'n treffende swart granietblok op die graf onthul word. Die perseel is ook tot 'n nasionale monument verklaar. 

Enoch Sontonga se bekendste gesang, Nkosi Sikelel' iAfrika, is deur sy koor in die omgewing van Johannesburg en in KwaZulu-Natal uitgevoer, en ander kore het dit oorgeneem. Dit is op konserte in Johannesburg gewild gemaak deur eerwaarde J.L. Dube se Ohlange Zulu Choir. Sontonga het net die woorde van die eerste vers geskryf. 'n Bekende Xhosa-digter, Samuel Mqhayi, het vir die sewe bykomende verse van die lied gesorg. 

Sontonga is in 1905 oorlede, maar sy lied het bly voortleef. Dit is op 8 Januarie 1912 as slotgebed gesing op die eerste vergadering van die South African Native National Congress, die voorloper van die African National Congress. In 1925 het die ANC dit as slotgesang vir hul vergaderings aanvaar. 'n Sotho-weergawe deur Moses Mphahlele is in 1942 gepubliseer. 

Nkosi Sikelel' iAfrika is vandag nie net 'n deel van die Suid-Afrikaanse volkslied nie, maar ook die volkslied van Tanzanië en Zambië. Dit word ook in Zimbabwe en Namibië gesing.

Bronne
------

* Huisgenoot se Wonderlike Wêreld op CD-Rom, 2004.

|  |  |
| --- | --- |
| Normdata Edit this at Wikidata | 
* BNF: cb16553631j (data)
* GND: 173879322
* ISNI: 0000 0000 3268 3070
* LCCN: n89634838
* MusicBrainz: f41a81c0-f39c-4ace-84a9-c05f6957a6b4
* SNAC: w67q2qhd
* VIAF: 16374574
* WorldCat Identities: lccn-n89634838

 |
’n Afdruk van ’n Sumeriese silinderseël uit omstreeks 3200 v.C. wys ’n *ensi* en sy helper wat diere kosgee.
**Ensi** (wigskrif: 𒑐𒋼𒋛, pa.te.si; Sumeries: *ensik*, "meester van die ploegland"; Akkadies: *iššakkum*) was die Sumeriese titel van ’n heerser of prins van ’n stadstaat. Dit kon oorspronklik op ’n onafhanklike heerser gedui het, maar in latere tydperke was ’n *ensi* ondergeskik aan ’n *lugal*.

PA.TE.SI (Ensi) op die tablet van Lugalanatum.

Beskrywing
----------

Vir die Vroegdinastiese Tydperk van Mesopotamië (omstreeks 2800-2350 v.C.) is die onderskeid tussen ’n *ensi* en *lugal* nie duidelik nie. *Ensi* kon aanvanklik ’n heerser van Lagasj en Umma beteken het. Die *ensi* is beskou as ’n verteenwoordiger van die stadstaat se beskermingsgod. In latere tydperke was hy ondergeskik aan ’n *lugal*. 

Gedurende die Derde Dinastie van Ur (omstreeks 2100-2000 v.C.) het die titel verwys na die provinsiale goewerneurs van die koninkryk. Hulle het groot mag gehad, maar is deur die *lugal* van Ur aangestel, gekontroleer en afgedank. Die posisie kon geërf word, maar die aanstelling moes deur die *lugal* bekragtig word.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.
Die **Markteater** is geleë in Newtown, Johannesburg. Dit is in 1976 geopen as ’n onafhanklike, nierassige teater tydens die apartheidsjare. Dit is genoem na die mark wat voorheen op die plek gestaan het, ook bekend as die Ou Indiërmark of die Newtownse Mark, wat ná 60 jare na ’n ander deel van die stad verskuif het.

Geskiedenis
-----------

In 1974 het ’n groep teaterkunstenaars, onder andere die regisseur Barney Simon en vervaardiger Mannie Manim, The Company gestig. Hulle het geld begin insamel om die verwaarloosde kompleks waar die mark voorheen geleë was, op te knap. Die staalkonstruksie wat daar gestaan het, is in 1913 opgerig en is beskou as een van die belangrikste voorbeelde van organiese argitektuur in Suid-Afrika. Op Sondae is die hoofsaal gebruik vir simfoniekonserte.

Baie van die opknapping is deur die kunstenaars self gedoen. Die grootste deel van die Eduardiaanse argitektuur het behoue gebly, asook ’n klompie van die oorspronklike tekens.

Die Markteater het sy deure geopen tydens die hoogtepunt van apartheid, op 21 Junie 1976, met Barney Simon as artistieke hoof. Die eerste produksie, wat Simon geregisseer het, was *The Seagull* deur Anton Tsjechof. Die nierassige teater het gou bekend geword as die "Teater van die Stryd" en was in die 1980's, nes Die Ruimte in Kaapstad, een van die min plekke waar mense van alle rasse kon meng. Deur die verskeie toneelstukke, musiek en kunsuitstallings het die teater ’n stem gegee aan ’n mengsel kunstenaars wat toe nie amptelik in Suid-Afrikaanse teater mag opgetree het nie.

Ook die Afrikaanse protesstem is in die teater gehoor, van die vroeë Pieter-Dirk Uys-werke (soos *Die Van Aardes van Grootoor*, die eerste produksie in die Laager in 1978), *Wieretuin* (Johan van Wyk en Chris Pretorius) in 1980, die verwerking vir die verhoog van *Poppie Nongena* (1980) en David Kramer se optredes tot die waaghalsige kabarette van Hennie Aucamp in die laat 1980's.

### Pryse

In 1994 het die Markteater die Amerikaanse Jujamcyn-prys ontvang vir ’n teaterorganisasie wat ’n buitengewone bydrae gemaak het tot die ontwikkeling van kreatiewe talent vir teater. Tydens sy geskiedenis het die teater 21 internasionale en meer as 300 Suid-Afrikaanse pryse ontvang, baie daarvan Fleur de Cap Geargiveer 15 Augustus 2013 op Wayback Machine en Naledi-teaterpryse.

Geriewe
-------

Die Markteater het drie ruimtes: die Barney Simon-teater (120 sitplekke, geopen in Junie 1976), die John Kani-teater (die ou Hoofteater; 387 sitplekke; Oktober 1976) en die Laager-teater (1979). Die teaters word ook gebruik vir konferensies, seminare, voorleggings en produkbekendstellings.

Daar is ook twee kunsgalerye, twee restaurante, ’n jazzklub, kabaretruimte, boekwinkel, koffiekroeg, teaterkroeg, winkelkompleks en 'n vlooimark elke Saterdag.
**Markrisiko** is die risiko dat die waarde van jou belegging sal verander as gevolg van veranderings in markfaktore. Die vier standaard markrisikofaktore is:

* Aandelerisiko, of die risiko dat die prys van 'n aandeel sal verander.
* Rentekoersrisiko, of die risiko dat rentekoerse verander.
* Wisselkoersrisiko, of die risiko dat wisselkoers sal verander.
* Kommoditeitsrisiko, of die risiko dat die prys van 'n kommoditeit (bv. mielies, goud, ens.) verander.

Somtyds word daar verwys na 'n vyfde markrisikofaktor:

* Aandeelindeksrisiko, of die risiko dat 'n aandele-indeks of ander indeks se waarde sal verander.

Meting van markrisiko
---------------------

Markrisiko kan op verskeie maniere gemeet word. Dit word baie algemeen gemeet deur 'n VaR syfer te bereken. VaR staan vir "Value-at-Risk" en word vertolk as die verlies wat jy 99 uit 'n 100 keer nie sal oorskry nie indien besigheid soos normaalweg sou voortgaan (dus geen stresgebeure soos 9/11 nie) oor die volgende 10 dae.

Rentekoersrisiko word dikwels afsonderlik gemeet. Metingsmetodes hiervoor sluit in "Gap"-verslae en "Earnings-at-Risk (EAR)".

Rapportering van markrisiko
---------------------------

Markrisiko moet deur banke gemeet word en hierdie syfers moet dan weergegee word aan die sentrale bank (in Suid-Afrika is dit die Suid-Afrikaanse Reserwebank). Hierdie proses is deel van 'n groter proses wat bekend staan as regulatoriese verslagdoening.

Die G8-lande het 'n verdrag gesluit in Basel, Switserland, en daarvolgens word hierdie lande se banke verplig om op sekere maniere hulle blootstelling aan markrisiko (sowel as aan kredietrisiko en operasionele risiko) te rapporteer. Alhoewel Suid-Afrika nie 'n G8-land is nie, poog die meeste Suid-Afrikaanse banke om aan die Basel verdrag se vereistes te voldoen. Indien enige internasionale bank nie aan die Basel akkoord sou voldoen nie, sal hierdie bank dit besonder moeilik vind om besigheid te doen en om befondsing te bekom.
**Mark Robert Michael Wahlberg** (gebore op 5 Junie 1971) is ’n Amerikaanse akteur, rolprentvervaardiger, sakeman, voormalige model (wat veral bekend was vir sy Calvin Klein-onderklere-advertensies wat deur Herb Ritts gefotografeer is) en rapper. Hy was in sy vroeë jare bekend as **Marky Mark** toe hy in die musiekgroep Marky Mark and the Funky Bunch was.

Loopbaan
--------

Marky Mark and the Funky Bunch se albums sluit in *Music for the People* en *You Gotta Believe*. Wahlberg het later oorgeslaan na toneelspel en het in die 1990's verskyn in flieks soos die drama *Boogie Nights* en die satiriese oorlogskomedie-drama *Three Kings*. In die 2000's was hy in die biografiese rampfliek *The Perfect Storm*, die wetenskapsfiksieprent *Planet of the Apes* en Martin Scorsese se neo-noir-misdaaddrama *The Departed*. In die 2010's het hy rolle vertolk in die aksiekomedie *The Other Guys*, die biografiese sportdrama *The Fighter*, die komedie *Ted*, die oorlogsprent *Lone Survivor* en die wetenskapsfiksiefliek *Transformers: Age of Extinction*.

Wahlberg was ook die uitvoerende vervaardiger van vier televisiereekse: *Entourage* (2004–'11), *Boardwalk Empire* (2009–'14), *How to Make It in America* (2010–'11) en *Ballers* (vanaf 2015). Hy is mede-eienaar van die Wahlburgers-kettinggroep en speel in die werklikheidsprogram daaroor. Wahlberg het op 29 Julie 2010 ’n ster gekry op die Hollywood Walk of Fame.
**Wilhelm von Opel** (15 Mei 1871 – 2 Mei 1948), bekend as Wilhelm Opel voordat hy veredel is in 1917, was een van die stigters van die Duitse motorvervaardiger Opel. Hy het die monteerlyn aan die Duitse motorbedryf bekend gestel.

Sy pa, Adam Opel, het die familiebesigheid as 'n vervaardiger van naaimasjiene gestig, maar later gediversifiseer na fietsvervaardiging. Na Adam se dood in 1895, is beheer van die maatskappy aan sy vyf seuns oorgedra. In 1898 het Wilhelm, en sy broer Fritz, Opel in die motorindustrie gevestig met die aankoop van die klein Lutzmann-motorfabriek in Dessau.

In 1917 is Wilhelm en sy broer Heinrich Opel tot die adel van die Groot Hertogdom van Hesse ingelyf. Hul broer Karl ontvang dieselfde rang die volgende jaar. Wilhelm het 'n seun en 'n dogter gehad, Fritz von Opel en Eleonore von Opel.

Welhelm Opel sluit in 1933 by die Naziparty aan en word dadelik 'n aktiewe ondersteuner, hy maak ook finansiële bydraes tot die SS en ontvang die titel "beskermheer".

In Januarie 1947 is hy skuldig bevind deur 'n oorlogsmisdaadhof en moes 'n groot boete betaal. Hy is die volgende jaar oorlede.

Opel is die oupa van Rikky von Opel en Gunter Sachs.
*Fetisj stuur hierheen aan. Vir die begrip in okkultisme, sien fetisjisme.*
Seksuele fetisjisme

| 'n Soort | parafilie |
| Mediese vakgebied | Psigiatrie, sielkunde |
| ICD-9-CM | 302.81 |
| NCI Thesaurus ID | C94353 |

'n Voetfetisj is een van die algemeenste soorte fetisj
**Seksuele fetisjisme** of **erotiese fetisjisme** is 'n vorm van fetisjisme waar 'n persoon seksuele genot put uit 'n fisieke voorwerp, situasie of liggaamsdeel. Die voorwerp of situasie word die **fetisj** genoem, en die persoon wat ’n fetisj daarvoor het, is 'n **fetisjis**. 'n Seksuele fetisj kan wissel van 'n praktyk wat ekstra plesier in 'n verhouding verskaf, soos een maat wat ’n sekere kledingstuk dra, tot 'n afwyking wat groot sielkundige stres veroorsaak by die fetisjis.

Naam en konsep
--------------

Die term "fetisj" kom van die Franse woord *fétiche*, wat weer uit Latyn afgelei is van *facticius* ("kunsmatig") en *facere* ("om te maak"). 'n Fetisj in die algemeen is 'n voorwerp wat volgens sekere mense bonatuurlike magte het. Die term "seksuele fetisj" is die eerste keer deur die Franse sielkundige Alfred Binet gebruik. 'n Fetisjis raak opgewonde wanneer hulle dink aan iets wat met die fetisj verband hou of dit sien. Dit word dikwels in pornografie gebruik wat gerig is op mense met 'n spesifieke smaak. 'n Fetisj kan veral aanvanklik baie stres by iemand veroorsaak, maar later in 'n persoon se lewe kan hy kontak maak met ander mense met 'n soortgelyke fetisj. Dit is veral deesdae maklik danksy die internet. 'n Groot mate van fetisjisme kom ook in BDSM voor.

Voorbeelde
----------

Voorbeelde van seksuele fetisje is:

* Borste
* Boude
* Bene
* Voete
* Sweet
* Hare
* Oksels
* Rubber en lateks
* Luiers
* Urine (*watersports*)
* Skoene
* Melk
* Vroueklere (by mans)
* Bloed
Die **Wolbos** (*Spatalla confusa*) is 'n blomdraende struik wat tot die genus *Spatalla* behoort en deel van die fynbos vorm. Die plant is endemies aan die Wes-Kaap waar dit in die Sederberg tot by die Hottentots Hollandberge, Swartberg en Kammanassieberge voorkom.

Die struik word 1,0 m hoog, neig om te sprei en blom hoofsaaklik van November tot Desember. Vuur vernietig die plant maar die sade oorleef. Die plant is tweeslagtig en bestuiwing vind deur die werking van insekte plaas. Die vrugte word, twee maande nadat die plant geblom het, ryp en die sade val na die grond waar dit deur miere versprei word. Die plant groei in rotsskeure op die kruine op hoogtes van 1350 - 2300 m.

In Engels staan die struik as die *Long-tube spoon* bekend.

Galery
------

* 
* 
* 
*

Sien ook
--------

* Alfabetiese lys van Suid-Afrikaanse bome

Bronne
------

* REDLIST Sanbi
* Biodiversityexplorer
* Protea Atlas 1
* Protea Atlas 1
* Plants of the World Online

|  |  |
| --- | --- |
| Taksondatabasisse | 
* Wd: Q15586814
* GBIF: 3995887
* iNaturalist: 594629
* IPNI: 706719-1
* IUCN: 113240841
* NCBI: 206295
* Plant List: tro-26500360
* Tropicos: 26500360

 |
’n Infrarooifoto deur die Hubble-ruimteteleskoop van die W-ster WR124. Die wolk om die ster is die newel M1-67.
’n **Wolf-Rayetster**, meestal afgekort as **WR-ster**, is ’n swaar ster met ’n massa van meer as 20 sonmassas wat sy massa vinnig verloor weens ’n baie sterk sonwind. Die sonwind kan ’n snelheid van tot 2 000 km/s hê. Sulke sterre verloor jaarliks ’n hoeveelheid massa gelyk aan 10-5 sonmassas. (Die Son verloor jaarliks ’n 10-14-deel van sy massa.)

WR-sterre is baie warm; hul temperatuur kan wissel tussen 25 000 en 50 000 Kelvin. Vanweë die enorme temperature en massaverlies het die sterre ’n blou kleur. Hulle is redelik seldsaam; daar is maar ’n paar honderd bekend. Hulle is genoem na die sterrekundiges Charles Wolf en Georges Rayet wat dié soort ster in 1867 ontdek het.

Eienskappe
----------

Wat baie besonders aan WR-sterre is, is hul spektrum. Die buitenste lae van die meeste sterre bestaan uit waterstof en helium, met net enkele spore van ander elemente. In WR-sterre, daarenteen, ontbreek waterstof heeltemal en is daar groot hoeveelhede stikstof en/of koolstof en suurstof. Daar word aangeneem dat WR-sterre in ’n vroeëre stadium hul buitenste lae volledig verloor het. Wat nou van buite gesien word, is die kern van die ster.

Die sterre staan aan die einde van hul lewensduur en sal ontplof as ’n supernova of hipernova. Dit het ook ’n groot kans om in te plof as ’n swartkolk.
Dr. **Carol Ann Thomas** (20 Maart 1961 - 12 April 2019) was 'n ginekoloog wat bekend geraak het met haar baanbrekerswerk oor polisistiese eierstol-sindroom (POS) en vroue se hormonale wanbalans tydens menopouse. Carol het in Elsiesrivier grootgeword en aan die Hoërskool Athlone gematrikuleer. Sy het by die Universiteit van Kaapstad aansoek gedoen om medies te studeer. Sy is afgekeur weens 'n kwotastlesel (net 'n sekere aantal bruin en swart studente is in die veld toegelaat) maar sy begin by die Universiteit van Wes-Kaapland met 'n BSc. graad en is toe later by die Universiteit van Kaapstad vir studies in die medisyne aanvaar. Sy was die stigter van *theWomanSpace*, 'n organisasie wat probeer het om agterstraat aborsies te voorkom en hulp te verleen aan vroue wat nie toegang gehad tot bekostigbare mediese dienste nie.

Sy sterf op 12 April 2019 aan komplikasies van 'n dubbele longoorplanting. Sy was getroud met Alison Gray en laat haar seun Adam Thoma-James, haar vader Gilbert en suter Gail agter.

Bron
----

*Genekoloog vir baie soos 'reddingsboot op Titanic'* Rapport Weekliks 21 April 2019.
Die **ensiforme kraakbeen** of **xifisternum** is ’n klein kraakbeenuitsteeksel en ’n verlengstuk van die laer deel van die borsbeen wat gewoonlik verhard is in die volwasse mens. Albei terme beteken "swaardvormig"; ensiform is uit Latyn en xifoïed uit Grieks.

Struktuur
---------

Die agterkant van die borsbeen. Die ensiforme kraakbeen is aan die onderkant.
Die vorm van die ensiforme kraakbeen.
Die ensiforme kraakbeen is op die vlak van die 9de borswerwel en die T6-dermatoom.

### Ontwikkeling

In pasgebore babas en baie jong kinders kan die punt van die ensiforme kraakbeen gesien en gevoel word as ’n knop net onder die borsbeenkeep. 

Teen die ouderdom van 15 tot 29 smelt dié kraakbeen saam met die res van die borsbeen. Dit is onbeweeglik en verhard teen die ouderdom van sowat 40.

Funksie
-------

Amper nes die eerste sewe ribbes aan die borsbeen heg, verbind die kraakbeen in die buikpleksus met die ensiforme kraakbeen. Dit versterk dié kraakbeen en heg onregstreeks die tussenribkraakbeen aan die borsbeen. Die ensiforme kraakbeen is betrokke by die vashegting van baie spiere, insluitende die middelrif – ’n spier wat noodsaaklik is in normale asemhaling. 

Dit anker ook die reguit buikspier.
Die **Entebbe Internasionale Lughawe** (IATA: **EBB**, ICAO: **HUEN**) is die belangrikste internasionale lughawe in Uganda. Die lughawe is naby die stad Entebbe op die oewer van die Victoriameer, ongeveer 35 km van die hoofstad Kampala geleë.

Die vliegveld is reeds vanaf 1929 in gebruik. Ná die Tweede Wêreldoorlog word dit uitgebrei en op 10 November 1951 amptelik heropen. In Mei 1952 was Entebbe een van die haltes van die De Havilland Comet wat op 2 Mei van Londen na Johannesburg vertrek het; dit was die eerste kommersiële vlug van 'n passasierstraler.

Die ou lughawe is intussen gesloop, met uitsondering van die beheertoring, en vervang deur 'n terminaal wat in 2007 vir binnelandse vlugte gebou is. Die ou gedeelte word ook vir militêre vlugte gebruik. Internasionale vlugte gebruik die passasiersterminaal wat in die 1970's gebou is.

In Julie 1976 was die lughawe die middelpunt van Operasie Entebbe, toe Israeliese kommando's 'n aanval uitgevoer het om gyselaars te bevry. Die operasie het in die "ou" lughawegebou plaasgevind, waar die Palestynse Bevrydingsorganisasie en Rooi Leër Faksie passasiers aangehou het. Uiteindelik is 102 van die 106 gyselaars gered, drie sterf en een is deur Ugandese weermagoffisiere by 'n nabygeleë hospitaal vermoor. Vyf Israeli-soldate is tydens die operasie gewond.

Rederye en bestemmings
----------------------

* Air Uganda - Bujumbura, Dar-es-Salaam, Joeba, Kilimandjaro, Mogadisjoe, Mombasa, Nairobi-Jomo Kenyatta
* British Airways - London-Heathrow
* Brussels Airlines - Brussel
* Eagle Air - Arua, Yei. Huurvlugte: Apoka, Mweya, Pakuba, Ishasha, Kasese, Kisoro, Semliki
* EgyptAir - Kaïro
* Emirates - Doebai
* Ethiopian Airlines - Addis Abeba-Bole
* Kenya Airways - Nairobi-Jomo Kenyatta
* KLM - Amsterdam
* Nasair - Asmara, Joeba
* Precision Air - Dar-es-Salaam, Kilimandjaro
* Qatar Airways - Doha, Kigali
* RwandAir - Kigali
* South Supreme Airlines - Joeba, Khartoem
* Suid-Afrikaanse Lugdiens - Johannesburg-O.R. Tambo
* Turkish Airlines - Istanboel-Atatürk, Kigali
* United Airlines Uganda - Adjumani, Arua, Gulu, Nebbi, Moyo, Pakuba

Fotogalery
----------

* Die ou beheertoring van Entebbe in 1994Die ou beheertoring van Entebbe in 1994
* Die ou beheertoring, opgeknap, in 2008Die ou beheertoring, opgeknap, in 2008
Die USS *Lexington* voor die Tweede Wêreldoorlog
Die ***Lexington*-klas vliegdekskepe** was twee vliegdekskepe wat gebou is vir die Amerikaanse Vloot gedurende die 1920's: die USS Lexington (CV-2) en die USS Saratoga (CV-3). Die skepe is gebou op Lexington-klas kruisers se rompe; die twee skepe was oorspronklik beplan as kruisers na die Eerste Wêreldoorlog maar as gevolg van die beperkings van die Vlootverdrag van Washington van 1922 was alle Amerikaanse slagskip en kruiser konstruksie gekanselleer. Die Verdrag het egter toegelaat dat twee onvoltooide skepe na vliegdekskepe omgeskakel kan word. Tegnies was hulle die eerste vliegdekskepe van die Vloot, die USS Langley (CV-1) was tegnies 'n eksperimentele skipen gebruik om vliegdekskip vliegtuig taktiek en prosedures te ontwikkel voor die Tweede Wêreldoorlog in 'n reeks van jaarlikse oefeninge.

Die twee skepe was suksesvol as vliegdekskepe en die ondervinding opgedoen met die *Lexington*-klas het die Vloot oortuig van die waarde van groot vliegdekskepe. Hulle was die grootste vliegdekskepe in die vloot totdat die *Midway*-klas vliegdekskepe voltooi is vanaf 1945. Die twee skepe het diens in die Tweede Wêreldoorlog gedoen en aan verskeie seeslagte en offensiewe deelgeneem. Die *Lexington* was gekelder in die eerste vliegdekskip aksie van die oorlog tydens die Slag van die Koraalsee in 1942 en die *Saratoga* het die oorlog oorleef, ten spyte van die feit dat dit twee keer deur torpedo's getref is. Tydens die Slag van Guadalcanal met die Slag van die Oostelike Solomon-eilande in Augustus 1942 het die *Saratoga* die Japannese ligte vliegdekskip die *Ryujo* gekelder. Dit het ook die Geallieerde Magte in die Indiese Oseaan en suidwestelike Stille Oseaan gebied bedien totdat dit 'n opleidingskip aan die einde van 1944 geword het. Dit het daarna teruggekeer om die Amerikaanse magte te beskerm tydens die Slag van Iwo Jima, vroeg in 1945 maar is ernstig deur kamikaze-vlieëniers beskadig. Die aanhoudende groei in die grootte en massa van vliegdekskip vliegtuie het tot gevolg gehad dat die skip verouderd teen die einde van die oorlog was. In die middel van 1946 is die skip gesink tydens 'n kernkrag toets as deel van Operasie Crossroads.
**SANZAAR** (Suid-Afrika, Nieu-Seeland, Australië en Argentinië Rugby) is die liggaam wat Superrugby en Die Rugbykampioenskap-rugbywedstryde organiseer. SANZAAR vergader jaarliks en bestaan uit die hoof-uitvoerende beamptes van die lidunies.

Dit is in 1996 gestig as ’n gesamentlike onderneming van die Suid-Afrikaanse Rugbyunie, die Nieu-Seelandse Rugbyunie en die Australiese Rugbyunie. Voor die 2016-seisoen is die naam verander na SANZAAR na die insluiting van die Argentynse Rugbyunie as volwaardige lid van die organisasie.

Superrugby en die Drienasiesreeks (nou Die Rugbykampioenskap) is kort ná rugby se oorgang na professionalisme in 1995 geskep. Die konsep is deur Queensland Rugbyunie se hoof-uitvoerende beampte Terry Doyle, Nieu-Suid-Wallis se hoof-uitvoerende beampte David Moffett en die Australiese Rugbyunie se hoof-uitvoerende beampte Bruce Hayman ontwikkel. Om die kompetisie te befonds is *News Limited* genader, en uiteindelik word $555 miljoen oor 10 jaar vir die wêreldwye televisieregte bewillig.

Rian Oberholzer was die eerste voorsitter van SANZAR.

Sien ook
--------

* Suid-Afrikaanse Rugbyunie
* Superrugby
* Die Rugbykampioenskap

| * l
* b
* w
Superrugby |
| --- |
| **SANZAAR** • Superrugby konsessie-areas • Trofee • Rekords |
| Spanne | Blues • Brumbies • Bulls • Chiefs • Crusaders • Highlanders • Hurricanes • Jaguares • Lions • Rebels • Reds • Sharks • Stormers • Sunwolves • Waratahs |
| Vorige Spanne | Cheetahs • Kings • Southern Spears • Western Force |
| Super 12-seisoene | 1996 • 1997 • 1998 • 1999 • 2000 • 2001 • 2002 • 2003 • 2004 • 2005 |
| Super 14-seisoene | 2006 • 2007 • 2008 • 2009 • 2010 |
| Superrugbyseisoene | 2011 • 2012 • 2013 • 2014 • 2015 • 2016 • 2017 • 2018 • 2019 • 2020 • 2021 • 2022 • 2023 |
| Kampioene | Super 12 • Super 14 • Superrugby |


| * l
* b
* w
Die Rugbykampioenskap |
| --- |
| Spanne | Vlag van Argentinië Argentinië • Vlag van Australië Australië • Vlag van Nieu-Seeland Nieu-Seeland • Vlag van Suid-Afrika Suid-Afrika |
| Drienasiesreeks | 1996 • 1997 • 1998 • 1999 • 2000 • 2001 • 2002 • 2003 • 2004 • 2005 • 2006 • 2007 • 2008 • 2009 • 2010 • 2011 • 2020 |
| Rugbykampioenskap | 2012 • 2013 • 2014 • 2015 • 2016 • 2017 • 2018 • 2019 • 2021 • 2022 • 2023 |